[Alexander Episcopus servus servorum Dei, dilectis filiis Abbati et Capitulo Cluniac. Ecclesiæ, tam præsentibus, quàm futuris Regularem vitam professis in perpetuum. Quantò specialius Ecclesia vestra nobis est nullo mediante subjecta, tanto propensius ejus juri providere compellimur, ne super his, quæ rationabiliter noscitur possidere, processu temporis indebita molestatione gravetur. Eapropter, dilecti in Domino filii, vestris justis postulationibus clementer annuimus, et Ecclesiam vestram, in qua estis divino obsequio mancipati, sub B. Petri et nostra protectione suscipimus, et præsentis scripti privilegio communimus. Statuentes ut quascumque possessiones, quæcumque bona eadem Ecclesia in præsentiarum justè et canonicè possidet, aut in futurum concessione Pontificum, largitione Regum vel Principum, oblatione fidelium, seu aliis justis modis, præstante Domino poterit adipisci, firma vobis vestrisque successoribus, et illibata permaneant. Præterea Prioratum sanctæ Mariæ de Nazara, cum omnibus pertinentiis suis; et Prioratum sanctæ Trinitatis de Lentona, cum omnibus pertinentiis suis, sicut eosdem Prioratus Ecclesia vestra Canonicè possidet, et de donatione prædicti Prioratus S. Mariæ in scripto authentico continetur, vobis et eidem Ecclesiæ auctoritate Apostolica confirmamus. Decernimus ergo ut nulli omninò hominum liceat præfatam Ecclesiam temerè perturbare, aut ejus possessiones auferre, vel ablatas retinere, minuere, aut quibuslibet vexationibus fatigare; sed omnia integra conserventur eorum, pro quorum gubernatione et sustentatione concessa sunt, usibus omnimodis profutura, salva Apostolicæ sedis auctoritate. Si qua igitur in futurum Ecclesiastica, sæcularisve persona hanc nostræ constitutionis paginam sciens, contra eam temerè venire tentaverit, secundò, tertióve commonita, si non satisfactione congrua emendaverit, potestatis honorisque sui careat dignitate, reamque se divino judicio existere de perpetrata iniquitate cognoscat, et à sacratissimo corpore et sanguine Dei et Domini Redemptoris nostri Jesu Christi aliena fiat, atque in extremo examine divinæ ultioni subjaceat. Cunctis autem eidem loco sua jura servantibus sit pax Domini nostri Jesu Christi, quatinus et hic fructum bonæ actionis percipiant, et apud districtum judicem præmia æternæ pacis inveniant. Amen. Amen. Amen. Ego ALEXANDER Catholicæ Ecclesiæ Episcopus. Ego Hubaldus Hostiensis Episcopus. Ego Joannes Presbyter Card. SS. Joannis et Pauli tit. Pammachii. Ego Bozo Presb. Card. S. Pudentianæ tit. Pastoris. Ego Petrus Presbyter Card. tit. S. Susannæ. Ego Vivianus Presbyter Card. tit. sancti Stephani in Celio monte. Ego Jacobus Diaconus Card. S. Mariæ in Cosmedin. Ego Ardicio Diaconus Cardinalis S. Theoderici. Ego Cincius Diaconus Cardinalis S. Adriani. Ego Laborans Diaconus Card. S. Mariæ in Porticu. Ego Rainerius Diaconus Card. S. Georgii ad velum aureum. Datum Laterani per manum Alberti S. R. E. Presbyteri Cardinalis et Cancellarii XV. Kalendas Maii, Indict. XI. Incarnat. Dominicæ anno M. C. LXVIII. Pontificatus verò Domni Alexandri Papæ III. ann. XIX.]